《赠季弟鼎臣 其二》
清代·罗有高

访梅楼上月，往时共深夜。吾季年少小，语芒已激射。

悬镫听鸡鸣，留恋难就舍。乖离虽日深，此意尚如乍。

万事东流水，一一成悲吒。俯仰抱幽独，茹荼若啖蔗。

昔年病燕云，讝语杂嗟讶。兄弟终在口，邻死心不化。

载诵小宛诗，泪比源泉泻。

作者简介：（1735—1779）江西瑞金人，字台山。乾隆三十年举人。精技击。对理学、经义、文字等学均有心得，又深研佛经。有《尊闻居士集》。